Къэбэрдей-Балъкъэр Республикэм и Iэтащхьэ КIуэкIуэ Ю. А. Щэнхабзэм и лэжьакIуэм и махуэм теухуа и хъуэхъу
Ныбжьэгъу лъапIэхэ!
Щэнхабзэм и лэжьакIуэм и махуэмкIэ си гуапэу сынывохъуэхъу. Дэ догъэлъапIэ а IэнатIэм пэрыт псори зи зэфIэкIыр, зи зэчийр театрым, литературэм, художественнэ творчествэм, концертхэр щат утыкухэмрэ къуажэ клубхэмрэ, библиотекэм, музей лэжьыгъэм къыщызыгъэлъагъуэхэр.
Къэбэрдей-Балъкъэрым и щэнхабзэ хъугъуэфIыгъуэхэр хъумэнымрэ гъэбэгъуэнымрэ ди къэрал политикэм и Iуэху пэрытхэм ящыщщ. Нобэ мыхьэнэшхуэ яIэщ щIалэгъуалэм гъэсэныгъэ етыным, лъэпкъ щэнхабзэм пщIэ хуащIу ахэр къэгъэтэджыным, щэнхабзэм и хъугъуэфIыгъуэхэр цIыху псоми зэхуэдэу къагъэсэбэпынымкIэ Iэмалхэр къахузэгъэпэщыным, щэнхабзэм и хъугъуэфIыгъуэхэмрэ гъащIэм щIэуэ къыщыхъуахэмрэ зэщIыгъуу япэкIэ гъэкIуэтэным, лъэпкъхэр зэкъуэзыгъэувэ фIыгъуэхэр гъэбэгъуэным. Быдэу си фIэщ мэхъу IэщIагъэм фызэрыхуэIэзэм, егугъуныгъэ ин зэрыфхэлъым я фIыщIэкIэ ди цIыхубэм я зэхэщIыкIыр къэIэтыным тэмэму фызэрыхэлэжьыхьыфынур.
Узыншагъэ быдэ, творческэ ехъулIэныгъэщIэхэр, насып, ефIэкIуэныгъэ фиIэну си гуапэщ.
